
Министерство на околната среда и водите

Регионална инспекция по околната среда и водите - Монтана

Д О К Л А Д
за извършена комплексна проверка на завод за производство на каучукови изделия с оператор „РИС Ръбър България” АД, гр. Кула на основание Заповед РД-148/31.05.2016 г. на Директора на РИОСВ – Монтана
Извършената на 02.06.2016 г. комплексна проверка е с цел установяване съответствието на производствената дейност на дружеството с нормативните изисквания по опазване на околната среда.

Основната дейност на фирмата е производство на технически каучукови изделия, предназначени за износ. 
На обекта се извършва само дейност по предварително съхраняване  на мястото на образуване на отпадъците. Проверени са и начините на съхраняване на производствените отпадъци, при което се констатира че на територията на обекта има отделно обособен склад, същият е с ограничен достъп, заключен и с поставени обозначителни табели с кода на съхраняваните отпадъци. В производствените цехове на мястото на образуване на съответния отпадък има осигурени съдове, еднозначно обозначени. 

На обекта ежемесечно се води отчетност на количествата генерирани отпадъци в заверената от РИОСВ – Монтана отчетни книги за отпадъци.  

Представени са писмени договори за предаване на отпадъци за последващо третиране на фирма, притежаваща необходимите документи по чл. 35 от ЗУО с посочени конкретни кодове на предаваните отпадъци.

Съгласно Регламент ЕО №1907/2006 (Регламент REACH) дружеството се явява потребител на химични вещества и смеси. За своята дейност дружеството използва и съхранява в специализиран, еднозначно обозначен склад за химични вещества и смеси. 

Изготвена е оценка на безопасността на съхранение на опасните химични вещества и смеси по Наредбата за реда и начина на съхранение на опасните химични вещества и смеси. Изготвени са инструкции за съхранение на опасните химични вещества. Подадена е информация в РИОСВ – Монтана за количествата и вида на използваните вещества за 2015 г.

Представени са информационни листи за безопасност за всички химични вещества и смеси, отговарящи на Приложение №ІІ от Регламент 1907/2006 (REACH).

Водоснабдяването на обекта за питейно-битови нужди се осъществява на база сключен договор с „ВиК” ЕООД, гр. Видин за доставка на питейна вода. Използването на вода за технологични нужди (охлаждане) е от собствен водоизточник – тръбен кладенец при спазване условията на издаденото от БДДР – Плевен Разрешение за ползване. От дейността на обекта се формира смесен поток от битово-фекални отпадъчни, охлаждащи и дъждовни води които се заустват при спазване условията на издаденото Разрешение за заустване. Изпълняват се условието заложени в Разрешителното за заустване.

Източник на организирани емисии, изпускани в атмосферния въздух се явява изходящия газоход след парен котел на гориво природен газ. За количеството на вредни вещества, операторът е докладвал в РИОСВ – Монтана с писмо Вх. № 3660/04.12.2014 г. и приложен протокол от извършени собствени измервания на РЛ – Враца. Резултатите от измерването са със стойности значително по-ниски от заложените НДЕ в Наредба № 1/2005 г. 

За инсталациите за нанасяне на слепващи покрития и преработка на каучук, регистрирани по чл. 30л от ЗЧАВ, дружеството е представило декларации за консумацията на разтворители за 2015 г. в РИОСВ – Монтана с писмо с Вх. № 1026/11.03.2016 г. Количествата използван разтворител са под праговата стойност по Приложение № 2 от Наредба № 7/2003 г.

